Myte 4. Måltidernes fordeling er afgørende for vægttab

En del slankekure fokuserer på, hvornår man spiser, og kommer med generelle anbefalinger af, at man skal spise et solidt morgenmåltid, eller at man skal fordele sine måltider hen over dagen – i begge tilfælde med henvisninger til pseudovidenskabelige idéer om, at det regulerer forbrændingen på hensigtsmæssige måder. Men der er ikke en sådan sammenhæng, slår Morten Elsøe fast:

“Der er ingen biologiske grunde til, at man skulle tabe sig lettere ved at spise morgenmad. Der kan være gode individuelle grunde for nogle mennesker, for eksempel hvis man er tilbøjelig til at snacke om formiddagen, hvis man ikke har fået morgenmad. Men undersøgelser viser, at hvis man tvinger folk, der ikke er vant til at spise morgenmad, til at gøre det, så indtager de faktisk flere kalorier, end de ellers ville gøre, og tager derfor på.”

Det samme gør sig gældende for fordelingen af måltider hen over dagen – der kan være individuelle grunde til det, hvis man har det bedre med det, men der er ingen biologiske grunde:

“Der er ingen kropslig mekanisme, der gør, at mellemmåltider og små måltider skulle gøre det lettere at tabe sig. Men igen kan der være individuelle psykiske grunde: Der er nogle, som vil have godt af at spise en fornuftig snack, inden de kører fra arbejde, fordi det vil afholde dem fra – i et anfald af oversult og mental træthed – at rasere køle- og køkkenskabe før aftensmaden og derfor spise langt mere.”

Det afgørende er altså, hvor mange kalorier man spiser, og ikke hvornår man gør det. Hvis man vil tabe sig, handler det ifølge Morten Elsøe om mindre reaktion og mere refleksion:

“Folk reagerer på at se slankekure og få at vide, at ting er sunde og usunde, og på at blive fristet i supermarkedet og i reklamer og på at blive nødet ved middags- og kaffeselskaber. Reaktionen er at spise mere, end man har brug for. Refleksionen er at tage magten tilbage. At tøve og overveje, hvad man vil, frem for at følge indskydelsen. At tage beslutningger om, hvad man vil reagere på, og hvad man ikke vil reagere på. Det er krævende, men det virker.”